Н А Р Е Д Б А
ЗА ОБЕМА НА ЖИВОТНОВЪДНАТА ДЕЙНОСТ И  МЕСТАТА  ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ НА ТЕРИТОРИЯТА НА ОБЩИНА ЦАРЕВО

/Приета с Решение № 327/Протокол № 17/30.11.2021г. на Общински съвет Царево, Изм. с Реш. № 468/Прот. № 25/05.09.2025г; Изм. и доп. Реш. № 697/Прот. № 34-30.04.2026г.; Изм. с Реш. 703/Протокол № 35/11.06.2026г./

 РАЗДЕЛ І
 ОБЩИ ПОЛОЖЕНИЯ 

Чл.1.	(1) Тази наредба  урежда и определя обема на животновъдната дейност и местата за отглеждане на селскостопански животни в населените места  на територията на община Царево, регламентира отглеждането за лични нужди, промишленото отглеждане на селскостопански животни, ограниченията и забраните за отглеждането им, и осъществяването на контрол върху санитарно-хигиенното състояние в населените места.
(2) Отглеждането на селскостопански животни за стопански цели и за лични нужди на територията на община Царево се извършва извън границите на регулация на населените места, съгласно разпоредбите на Наредбите № 44 от 20 април 2006 год. (изменена и допълнена на 21.01.2020 година) за ветеринарномедицинските изисквания към животновъдните обекти.
(3) Наредбата не се отнася за отглеждане на домашни любимци и лицензирани приюти за безстопанствени животни.
Чл.2. Контролът се състои в:
1. Определяне местоположението и изграждането на лични стопанства;
2. Определяне на допустимия брой животни за отглеждане в населените места;
3. Спазване на изискванията за промишлено отглеждане на селскостопански животни;
4. Осъществяване на превантивен контрол за незамърсяване на водите, въздуха, почвите и биоразнообразието;
5. Спазване на санитарно-хигиенните изисквания определени в държавните нормативни актове;
6.Спазване на изискванията при изграждане и разполагане на личните стопанства и тези за промишлено отглеждане на селскостопански животни в/и извън регулацията на населените места, съгласно Закона за устройство на територията;
7. Съблюдаване за недопускане на дискомфорт на жителите на община Царево.
 Чл.3. Наредбата регламентира реда и условията за отглеждане на селскостопански животни на територията на община Царево, както и взаимоотношенията между общинската администрация, собствениците на животни и институциите имащи отношение по отглеждането на животни в лични стопанства или промишлени животновъдни ферми. 
Чл.4. Отглеждането на домашни любимци, както и такива с развъдна цел се извършва съгласно изискванията, разписани в Закона за ветеринарномедицинската дейност и Закона за защита на животните и съответните наредби към тях.
Чл.5. Отглеждането на всички животни, за които се изисква специално разрешение от РИОСВ (земноводни, влечуги и др.), се извършва след получаване на съответното разрешително.
Чл. 6. Отглеждането на пчелни семейства се извършва в съответствие с разпоредбите на Закона за пчеларство, ЗВМ, Наредба 44.
Чл.7. Разпоредбите на настоящата наредба са задължителни за всички физически и юридически лица, които живеят или временно пребивават на територията на общината и упражняват дейност, свързана с отглеждането на селскостопански животни.

РАЗДЕЛ ІІ
ПРАВА И ЗАДЪЛЖЕНИЯ НА КМЕТА И КМЕТОВЕТЕ НА КМЕТСТВА
 
Чл.8. Кметът на общината, кметовете, кметските наместници на населените места или  упълномощени от тях длъжностни лица съгласуват дейностите по поддържане и управление на санитарно – хигиенното състояние в населените места, местоположението и изграждането на промишлени и лични стопанства в и извън регулацията на населените места, допустимия брой животни за отглеждане и опазване на околното среда с органите на РЗИ, РИОСВ и БАБХ.
Чл.9. (1)Кметовете и кметските наместници са длъжни да: 
1. осъществяват контрол за спазване на наредбата;
2. съдействат за организиране на изпълнението на мерките за профилактика, ограничаване и ликвидиране на болестите по животните;
3.  организират изпълнението на разпоредените от Централния епизоотичен съвет и от комисиите по чл. 128, ал. 1 мерки за ограничаване и ликвидиране на болести по животните;
4. съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонози;
5. районират пасищата и водопоите в зависимост от епизоотичната обстановка, а при необходимост - забраняват използването им;
6. предприемат мерки за недопускане на животни в депата за отпадъци;
7. организират и предприемат действия за събиране и обезвреждане на умрелите безстопанствени животни съгласно изискванията на Регламент (ЕО) № 1069/2009;
8. организират определянето на терен за загробване на труповете на животни и предприемат действия за събиране и унищожаване на странични животински продукти извън обектите по чл. 259, ал. 1 и 2 и инсталациите по чл. 259а, в случаите, определени в чл. 19, параграф 1 от Регламент (ЕО) № 1069/2009;
9. предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на които не са извършени мерките по програмата за профилактика, надзор, контрол и ликвидиране на болести по животните и зоонози;
10. предприемат мерки за недопускане на свободно движение на животни по улиците на населените места;
11.  определят маршрута на движение на животните от животновъден обект и/или сборни стада по улиците на населените места;
12. поддържат и актуализират публичен регистър на домашните кучета, ловните кучета и кучетата, които придружават или охраняват селскостопански животни, които се придвижват към регистриран животновъден обект;
 (2)  При възникване на епизоотично огнище, освен задълженията по ал. 2, кметовете и кметските наместници оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта съгласно чл. 133, ал. 3 от Закона за ветеринарномедицинската дейност.
РАЗДЕЛ ІІІ
ПРАВА И ЗАДЪЛЖЕНИЯ НА ФИЗИЧЕСКИТЕ И ЮРИДИЧЕСКИ ЛИЦА

 Чл.10. Физическите и юридическите лица имат право да отглеждат селскостопански животни на територията на Община Царево, при спазване на действащото законодателство на Република България и условията в тази наредба.   
Чл.11. Собствениците, съответно ползвателите, на животновъдни обекти, за отглеждане на селскостопански животни на територията на Община Царево, са длъжни да регистрират животновъдните обекти, като: 
	(1) животновъдните обекти със стопанска цел се регистрират по реда на чл. 137 от ЗВМД; 
(2) животновъдните обекти – лични стопанства се регистрират по реда на чл. 137, ал. 11 и сл. от ЗВМД.
Чл.12. Собствениците, съответно ползвателите, на животновъдни обекти, за отглеждане на селскостопански животни на територията на Община Царево, са длъжни да спазват регламентирания брой животни, съгласно чл. 4а от Наредба № 44/20.04.2006г. 
Чл.13. Животновъдните обекти да се изграждат според вида на животните и целта, за която се отглеждат, съгласно изискванията в Наредба № 44 от 20.04.2006г. за ветеринарномедицинските изисквания към животновъдните обекти. 
Чл.14. Постройките със селскостопанско предназначение да се изграждат при спазване на изискванията на ЗУТ. 
Чл.15. Собствениците, съответно ползвателите, на животновъдни обекти със селскостопански животни са длъжни: 
1. Да осигуряват ветеринарномедицинско обслужване на животните, които отглеждат, като сключват, с регистрирани ветеринарни лекари, договори за профилактика, лечение и диагностика на болести по животните и за изпълнение на мерките по Националната програма за профилактика, надзор, контрол и ликвидиране на болестите по животните и зоозоните в България; 
2. Да спазват изискванията за хуманно отношение към животните, предвидени в българското законодателство и в законодателството на Европейския съюз; 
3. Да спазват ветеринарномедицинските изисквания за отглеждане, придвижване и транспортиране на животните, предвидени в българското законодателство и в законодателството на Европейския съюз; 
4. Да не допускат придвижването и транспортирането на животни без ветеринарномедицинско свидетелство, а за едрите преживни и за еднокопитните животни – и без ветеринарномедицински паспорт, с изключение на:
а) придвижването на животните с цел ежедневна паша; 
б) еднокопитните животни, участващи в състезания или в изложби, и еднокопитните животни – собственост на Министерството на вътрешните работи, които се транспортират само с ветеринарномедицински паспорт; 
5. Да осигуряват и спазват мерките за биосигурност: 
а/ животновъдните обекти да са изградени съгласно изискванията на нормативните документи за защита и хуманно отношение към селскостопанските животни; 
б/ да са снабдени  постоянно с вода за пиене от собствени и/или от обществени водоизточници; 
в/ да имат вход, който разполага с оборудване и място за измиване и дезинфекция на хора и транспортни средства;
г/ да са оградени по начин, осигуряващ безопасността на обекта и здравното благополучие на животните, който не позволява свободен достъп на хора и други животни; 
д/да имат обособени места и/или съоръжения за съхранение на фураж за изхранване на животните и постеля;
е/ да  имат осигурен санитарен възел; 
ж/ да има поставен контейнер/ съд за съхранение на специфично рисковите материали за ТСЕ от ЕПЖ и ДПЖ съгласно т. 1 на Приложение V на Регламент (ЕО) № 999/2001 на Европейския парламент и на Съвета от 22.05.2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (OB L 147, 31.5.2001 г.),
з/ да имат обособено място или контейнер за временно съхранение на трупове от умрели животни;
6. Да водят регистър на животните в животновъдния обект, в който вписват новородените, закланите, откраднатите, убитите, умрелите, продадените и придобитите животни; регистърът се съхранява за срок най-малко три години от последното вписване; 
7. Да подписват и съхраняват паспортите на едри преживни и еднокопитни животни и ги представят при поискване на контролните органи; 
8. Да отговарят за официалната идентификация и съдействат за изпълнението на мерките по програмата за профилактика, надзор, контрол и ликвидиране на болести по животните и зоонози; 
9. Да съхраняват дневник по образец, в който ветеринарният лекар, обслужващ животновъдния обект, записва проведените лечебно профилактични мероприятия; 
10. Да предават в обект, регистрирани в ОДБХ по реда на чл. 262 от ЗВМД умрелите животни, техните паспорти и страничните животински продукти; 
11. Да осигуряват постоянен достъп в животновъдния обект на контролните органи от БАБХ и други компетентни органи и оказват съдействие при извършването на проверката; 
12. Да изпълняват предписанията и разпорежданията на ветеринарните лекари, свързани с прилагане на ветеринарномедицински контрол; 
13. По реда на чл.132, ал. 1, т. 24 от ЗВД да уведомяват ветеринарният обслужващ животински обект и официалния ветеринарния лекар на Община Царево, не по-късно от 24 часа при влошаване на здравословното състояние на животни в обекта;   
14. Да осигуряват условията, грижите и вниманието, съобразени с естествените нужди на селскостопанските животни, според вида и породата им, а именно: 
а) пространство за настаняване и оборудване, отговарящи на физиологичните и поведенческите особености на животните;
б) подходящ микроклимат - помещенията да са с подходяща температура, влажност и движение на въздуха, проветряване и осветление; 
в) необходимите количества подходяща храна, вода, които да ги поддържат в добро здравословно състояние; 
г) свободен достъп до местата за хранене и поене;
д) необходимото пространство и свобода на движение; 
е) подходящи съдове за хранене и поене, поставени по начин, който не позволява замърсяването им и намалява до минимум агресивната конкуренция между животните. 
15. Да имат обособено място или съоръжение в животновъдния обект за временно съхранение на тор и обеззаразяване, отговарящо на нормативните изисквания, съобразено с капацитета и технологията на отглеждане, като:
 а/ торовата маса да се използва по начин, непозволяващ замърсяване на почвата и околната среда или да се депонира от собственика на животните в собствен или нает имот, отстоящ най- малко на 300 метра от строителните граници на населеното място, както и от поземлени имоти с неземеделско предназначение, разположени извън строителните граници;
 	б/ не се допуска натрупването на оборски тор в постройките за отглеждане на животни и прилежащата към тях свободна дворна площ за разходка, като торовата маса ежедневно се събира в съоръженията и същите периодично се почистват. 
16. (Нова, Доп. Реш. № 697/Прот. № 34-30.04.2026г.) Собствениците на селскостопански животни (ЕПЖ и ДПЖ), които ги отглеждат пасищно, са длъжни да осигурят физическо ограничаване на животните в рамките на притежаваните или наети от тях имоти чрез изграждане на постоянни огради или използване на мобилни  системи (електропастири), както и да осигуряват постоянен надзор върху животните по време на паша, за да се предотврати навлизането им в земеделски земи или други забранени зони. При установяването на животни в чужд имот без съгласието на  ползвателя му, животните се считат за безнадзорни и собственикът им носи пълна административна отговорност, като освен предвидените глоби, дължи на ползвателя обезщетение за причинените вреди и пропуснатите ползи.


РАЗДЕЛ IV
АДМИНИСТРАТИВНОНАКАЗАТЕЛНА ОТГОВОРНОСТ
(Изм. с Реш. № 468/Прот. № 25/05.09.2025г.; Изм. и  доп. Реш. № 697/Прот. № 34-30.04.2026г.)

Чл. 16. (Изм. с Реш. № 468/Прот. № 25/05.09.2025г.) Наказва се с глоба от 50 лв./25,56 € до 200 лв./102,26 €, собственик на селскостопански животни, който не ги извежда и прибира до и от събирателните пунктове, определени със заповед на кмета на населеното място. 
Чл.17. (Изм. с Реш. № 468/Прот. № 25/05.09.2025г.) Наказва се с глоба от 50 лв./25,56 € до 500 лв./255,64 €, собственик на селскостопански животни, който: 
1. не поддържа помещенията и прилежащите към тях дворове и терени чисти, в добро хигиенно състояние; 
2. натрупва оборска тор в постройките за отглеждане на животни и прилежащата към тях свободна дворна площ;  
3. допуска замърсяване на улици и обществени терени при прехода на животни. Направените замърсявания се почистват със собствени средства от собственика на животните. 
Чл.18. (Изм. с Реш. № 468/Прот. № 25/05.09.2025г.) Наказва се с глоба от 50 лв./25,56 € до 400 лв./204,51 €, собственик на селскостопански животни, който: 
1. изхвърля отпадъци от животновъдната дейност на неразрешени за това места- контейнери за битови отпадъци, кофи за смет и др. 
2. изхвърля оборска тор на неразрешени за това места. 
Чл.19. (Изм. с Реш. № 468/Прот. № 25/05.09.2025г.) Наказва се с глоба от 100 лв./51,13 € до 500 лв./255,64 €, собственик на селскостопански животни, който: 
1. оставя селскостопанските животни без надзор в населените места; 
2. пуска животните на паша в паркове, училища, детски градини, културни и здравни заведения и зелените площи в границите на населените места; 
3. допуска достъпа на селскостопански животни до сметища. 
[bookmark: _Hlk233185620]чл. 19а (Нов,  Доп. Реш. № 697/Прот. № 34-30.04.2026г.; Изм. с Реш. 703/Протокол № 35/11.06.2026г.) (1) Наказва се с глоба от 51,13 до 255,64 евро, който пуска същите за паша в земеделски земи, обработвани за земеделски култури и пасища, без изричното писмено съгласие на собственика или ползвателя.
(2) При извършване на повторно нарушение по предходната алинея глобата е от 76,70 до 409,02 евро.
(3) Собственикът на животните е длъжен да почисти замърсяванията, причинени от животните в земеделски имот, за своя сметка в срок до 3 дни след установяване на нарушението.
Чл.20. (Изм. с Реш. № 468/Прот. № 25/05.09.2025г.) Наказва се с глоба от 50 лв./25,56 € до 500 лв./255,64 €, собственик на селскостопански животни, който: 
1. извършва клане на животни извън имотите - на уличните платна, тротоари, зелени площи; 
2. отглежда селскостопански животни в жилищни сгради. 
Чл.21. (Изм. с Реш. № 468/Прот. № 25/05.09.2025г.) Наказва се с глоба от 100 лв./51,13 € до 500 лв./255,64 €, собственик на селскостопански животни, който: 
1. не допуска длъжностно лице от контролните органи в подлежащите на контрол обекти; 
2. не представя при поискване документи или информация с цел възпрепятстване на проверката. 
Чл.22. (Изм. с Реш. № 468/Прот. № 25/05.09.2025г.) (1) Когато нарушението по чл. 13, 14, 15, 16, 17 и 18 е извършено повторно, глобата е от 200 лв./102,26 € до 1000 лв./511,28 €.
 	(2) Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид. 
Чл. 23. (Изм. с Реш. № 468/Прот. № 25/05.09.2025г.) Когато нарушението е извършено от юридическо лице или едноличен търговец се налага имуществена санкция в размер от 500 лв./255,64 € до 2000 лв./1022,56 €, а при повторно нарушение - от 1000 лв./511,28 € до 4000 лв./2045,12 €.

РАЗДЕЛ V
КОНТРОЛ ПО ИЗПЪЛНЕНИЕ НА НАРЕДБАТА

 Чл. 23 Контролът по изпълнението на тази наредба се осъществява от упълномощени от Кмета на общината и кметовете на населени места, длъжностни лица.                           
    Чл.24.(1) Контролните органи имат право да извършват проверка в недвижими имоти, в които се отглеждат животни. В случаите на отказ от страна на собственика на имота за извършване на проверка, се изисква съдействие на органите на РУ на МВР- Царево.
 	(2) При констатиране на нарушения по тази наредба контролните органи съставят актове за установяване на административни нарушения по реда на Закона за административните нарушения и наказания (ЗАНН). 
(3) Въз основа на съставените актове за установени административни нарушения се издават наказателни постановления от Кмета на община Царево. 
(4) Административно- наказателното производство се осъществява по реда на Закона за административните нарушения и наказания. Издадените наказателни постановления се обжалват по реда на същия закон. 

ДОПЪЛНИТЕЛНИ РАЗПОРЕДБИ

 § 1. По смисъла на наредбата: 
1."Селскостопански животни" са животни, отглеждани с цел производство на суровини и храни от животински произход или за други селско- или горскостопански цели, или за работа.
2. "Лични нужди" е отглеждане на продуктивни животни в лични стопанства с цел добив на суровини и храни за лична употреба. 
3. „Отглеждане за лични нужди” е отглеждането на селскостопански животни в лични стопанства с цел добив на суровини и храни за лична употреба, в обем съгласно чл. 4а, ал. 1,  от Наредба № 44 от 20.04.2006 г. за ветеринарномедицинските изисквания към животновъдните обекти 
4. „Отглеждането на селскостопански животни със стопанска цел” е отглеждането на селскостопански животни в обем, надвишаващ обема по чл. 4а, ал. 1 от Наредба № 44 от 20.04.2006 г. за ветеринарномедицинските изисквания към животновъдните обекти. 
5."Животновъден обект" е всяко място, където временно или постоянно се отглеждат или настаняват животни, с изключение на ветеринарни клиники или амбулатории.
 6. "Собственик на животновъден обект" е физическо лице, едноличен търговец или юридическо лице, което притежава документи, доказващи собствеността и правото на ползване върху обекта. 
7. "Идентификация на животно" е идентифицирането му по неговата маркировка, паспортни и регистрационни данни; 

ПРЕХОДНИ И ЗАКЛЮЧИТЕЛНИ РАЗПОРЕДБИ

 § 2. Наредбата за обема на животновъдната дейност и местата за отглеждане на селскостопански животни се издава на основание чл. 21, ал.2 от Закона за местното самоуправление и местната администрация, във връзка с чл. 133, ал. 1 от Закона за ветеринарномедицинската дейност и Наредба № 44 от 20.04.2006 год. за ветеринарномедицинските изисквания към животновъдните обекти.
§ 3. Изпълнението на Наредбата се възлага на Кмета на общината и кметовете на населените места.
§ 4. Тази Наредба се приема с РЕШЕНИЕ № 327 по Протокол № 17/30.11.2021г. на Общински съвет Царево.


ПРЕХОДНИ И ЗАКЛЮЧИТЕЛНИ РАЗПОРЕДБИ 
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ 
НА НАРЕДБАТА ЗА ОБЕМА НА ЖИВОТНОВЪДНАТА ДЕЙНОСТ И 
МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ 
НА ТЕРИТОРИЯТА НА ОБЩИНА ЦАРЕВО

§1. Измененията на размерите на глобите, посочени в евро, влизат в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз. Официалният валутен курс на лева към еврото е неотменимо фиксираният валутен курс на лева към еврото, определен в Регламент на Съвета, приет в съответствие с чл. 140, параграф 3 от Договора за функционирането на Европейския съюз. 
Размерите на глобите, посочени в евро, влизат в сила от датата, определена в Решение на Съвета на Европейския съюз, като от тази дата същите, посочени в лева, отпадат.
§2. Наредбата влиза в сила в тридневен срок от публикуването й.



ПРЕХОДНИ И ЗАКЛЮЧИТЕЛНИ РАЗПОРЕДБИ 
КЪМ НАРЕДБА ЗА ИЗМЕНЕНИЕ И ДОПЪЛНЕНИЕ 
НА НАРЕДБАТА ЗА ОБЕМА НА ЖИВОТНОВЪДНАТА ДЕЙНОСТ И 
МЕСТАТА ЗА ОТГЛЕЖДАНЕ НА СЕЛСКОСТОПАНСКИ ЖИВОТНИ 
НА ТЕРИТОРИЯТА НА ОБЩИНА ЦАРЕВО, 
приета с Реш. № 697/Прот. № 34-30.04.2026г.

§1. Наредбата влиза в сила в тридневен срок от публикуването й.


